
SC 2022 - ____________________ / ____________________

RAPORT DE SPECIALITATE
PRIVIND APROBAREA „REGULAMENTULUI PRIVIND REALIZAREA LOCUINŢELOR CUPLATE” ŞI A „REGULAMENTULUI PRIVIND REALIZAREA LOCUINŢELOR ÎNŞIRUITE” CONFORM H.C.L. NR. 204/2003

Având în vedere Referatul de aprobare al proiectului de hotărâre al Primarului Municipiului Timişoara şi Proiectul de hotărâre privind aprobarea „Regulamentului privind realizarea locuinţelor cuplate” şi a „Regulamentului privind realizarea locuinţelor înşiruite” conform H.C.L. nr. 204/2003;

Facem următoarele precizări:

Prin Hotărârea Consiliului Local al Municipiului Timişoara nr. 204/30.09.2003 s-a aprobat Planul Urbanistic Zonal „Completare zonă de locuinţe Ovidiu Balea”, pentru un teren cu o suprafaţă totală de 64.50 hectare, plan urbanistic zonal prin care s-a propus reglementarea unor cvartale pentru edificarea de locuinţe înşiruite, locuinţe cuplate, locuinţe colective, dotări aferente zonei de locuinţe, precum şi realizarea de obiective de utilitate publică (străzi, spaţii verzi şi altele asemenea).

Ulterior, prin Hotărârile Consiliului Local al Municipiului Timişoara nr. 9/30.01.2018 şi nr. 20/29.01.2019 s-au validat listele terenurilor disponibile şi libere de sarcini care pot fi atribuite în folosinţă potrivit Legii nr. 15/2003 privind sprijinul acordat tinerilor între 18 şi 35 ani pentru construirea unei locuinţe proprietate personală, terenurile disponibile fiind cuprinse în teritoriul reglementat prin Planul Urbanistic Zonal „Completare zonă de locuinţe Ovidiu Balea”.

Conform Hotărârii Guvernului nr. 525/1996, articolul 32: „Aspectul exterior al construcţiilor. (1) Autorizarea executării construcţiilor este permisă numai dacă aspectul lor exterior nu contravine funcţiunii acestora şi nu depreciază aspectul general al zonei. (2) Autorizarea executării construcţiilor care, prin conformare, volumetrie şi aspect exterior, intră în contradicţie cu aspectul general al zonei şi depreciază valorile general acceptate ale urbanismului şi arhitecturii, este interzisă.”

Având în vedere Planul Urbanistic Zonal „Completare zonă de locuinţe Ovidiu Balea” şi Hotărârea Guvernului nr. 525/1996, articolul 32, şi necesitatea realizării unui cartier de locuinţe unitar din punct de vedere al conformării arhitectural-volumetrice;

PROPUNEM

Aprobarea „Regulamentului privind realizarea locuinţelor cuplate” şi a „Regulamentului privind realizarea locuinţelor înşiruite” conform H.C.L. nr. 204/2003, conform Anexei 1 şi Anexei 2 care fac parte integrantă din prezenta hotărâre;

„Regulamentul privind realizarea locuinţelor cuplate” şi „Regulamentul privind realizarea locuinţelor înşiruite” vin în completarea şi în întărirea prevederilor privind autorizarea executării lucrărilor de construcţii cuprinse în Planul Urbanistic Zonal „Completare zonă de locuinţe” aprobat prin Hotărârea Consiliului Local nr. 204/2003, în scopul realizării unui cartier de locuinţe unitar din punct de vedere al conformării arhitectural-volumetrice.
Având în vedere prevederile legale expuse în prezentul raport, respectiv prevederile Hotărârii Guvernului nr. 525/1996, articolul 32 şi având ca scop final realizărea unui cartier de locuinţe unitar din punct de vedere al conformării arhitectural-volumetrice în urma aplicării Legii nr. 15/2003, apreciem că Proiectul de hotărâre privind aprobarea „Regulamentului privind realizarea locuinţelor cuplate” şi a „Regulamentului privind realizarea locuinţelor înşiruite” conform H.C.L. nr. 204/2003 îndeplineşte condiţiile tehnice pentru a fi supus dezbaterii şi aprobării plenului consiliului local.



Direcţia Generală Urbanism şi Planificare Teritorială,

Arhitect-şef,
Gabriel ALMĂJAN

